DMT เซ็นเอ็มโอยู “EVme” ร่วมศึกษา-พัฒนาบริการรถ EV
DMT ร่วมลงนามเอ็มโอยู “EVme” เกาะกระแสเมกะเทรนด์ ร่วมพัฒนาธุรกิจเพื่อส่งเสริมการใช้และให้บริการยานยนต์ไฟฟ้า (EV) เพิ่มขีดความสามารถทางธุรกิจ
DMT เซ็นเอ็มโอยู “EVme” เกาะกระแสเมกะเทรนด์ ร่วมพัฒนาธุรกิจเพื่อส่งเสริมการใช้และให้บริการยานยนต์ไฟฟ้า (EV)
19 ต.ค. 2565

ดร.ศักดิ์ดา พรรณไวย กรรมการผู้จัดการ บริษัท ทางยกระดับดอนเมือง จำกัด (มหาชน) หรือ DMT และนายสุวิชชา สุดใจ ประธานเจ้าหน้าที่บริหารและกรรมการผู้จัดการ บริษัท อีวี มี พลัส จำกัด หรือ EVme ได้ลงนามบันทึกข้อตกลง (MOU) ความร่วมมือในการพัฒนาธุรกิจเพื่อส่งเสริมการใช้และให้บริการยานยนต์ไฟฟ้า
โดยดร.ศักดิ์ดา กล่าวว่า Mega Trends ด้านความเปลี่ยนแปลงของเทคโนโลยี โดยเฉพาะด้านพลังงานยานยนต์ไฟฟ้า (EV) มีการเปลี่ยนจากเครื่องยนต์สันดาป (ICE) ไปใช้รถ EV นั้น ส่วนหนึ่งเป็นกลุ่มผู้ใช้บริการทางยกระดับดอนเมือง ถือเป็น Key Stakeholder ซึ่งปัจจุบันภาครัฐได้ส่งเสริมให้มีการเปลี่ยนแปลงการใช้งานรถจากรถยนต์สันดาปทั่วไปให้เป็นรถยนต์ไฟฟ้าเพิ่มมากขึ้น
ทั้งนี้ มีนโยบายส่งเสริมอุตสาหกรรมรถยนต์ไฟฟ้าและมีเป้าหมายผลิตรถ EV ในสัดส่วน 30% ของการผลิตรถยนต์ในประเทศทั้งหมดภายในปี 2573 เพื่อผลักดันและเป็นส่วนหนึ่งของการสนับสนุนให้ประเทศไทยเข้าสู่สังคมคาร์บอนต่ำ ซึ่งเป็นปัจจัยเร่งให้มีความเปลี่ยนแปลงของผู้บริโภคที่เป็นกลุ่มผู้ใช้บริการของ DMT ตลอดระยะเวลาที่ผ่านมา DMT ได้มีการศึกษาและติดตามเพื่อเพิ่มประสิทธิภาพในการปฏิบัติงานของ DMT โดยเล็งเห็นโอกาสของการใช้งานยานยนต์ไฟฟ้าเป็นการเพิ่มประสิทธิภาพและควบคุมการใช้ทรัพยากรภายใน DMT ได้ดียิ่งขึ้น และเพิ่มขีดความสามารถในการปฏิบัติงาน ซึ่งถือเป็นส่วนหนึ่งในการให้บริการภายใต้สัญญาสัมปทานที่จะต้องให้บริการและช่วยเหลือผู้ใช้รถยนต์ทุกประเภทบนทางยกระดับดอนเมือง
สำหรับความร่วมมือกับ EVme ในครั้งนี้ ถือเป็นการทำข้อตกลงพัฒนาร่วมกับกลุ่มผู้ใช้บริการของ DMT โดยตรงเนื่องจาก EVme เป็นบริษัทที่มีความเชี่ยวชาญด้านการให้บริการ และให้คำปรึกษาด้านรถยนต์ไฟฟ้าอย่างครบวงจร ซึ่งถือว่าเป็นการส่งเสริมธุรกิจซึ่งกันและกัน
ด้านนายสุวิชชา กล่าวว่า EVme ในฐานะผู้นำด้านการให้บริการรถยนต์ไฟฟ้า มีความตั้งใจจะใช้เทคโนโลยีเพื่อส่งเสริมให้รถยนต์ไฟฟ้าเป็นเรื่องที่ทุกคนและทุกภาคส่วนมีส่วนร่วมได้ โดยความร่วมมือครั้งนี้ได้มีโครงการร่วมกับ DMT หลายด้านเพื่อสร้างการรับรู้และการให้บริการรถยนต์ไฟฟ้า เช่น การศึกษาความเหมาะสมในการติดตั้งสถานีชาร์จรถไฟฟ้า (EV Charging Station) ที่เหมาะสมทั้งในลักษณะการให้ความช่วยเหลือแก่ผู้ใช้บริการของ DMT และใช้ภายในกิจการของ DMT การศึกษาการใช้อุปกรณ์ชาร์จรถไฟฟ้าแบบเคลื่อนที่ได้ (Mobile Charger Unit) ทั้งในแง่มุมของการผลิตและการใช้งานเพื่อตอบสนองภารกิจต่างๆ ของ DMT การนำรถยนต์ไฟฟ้าของ EVme มาใช้งานกับภารกิจของ DMT ผ่านการให้บริการบน Platform EVme โดยจะร่วมกันกำหนดรูปแบบในการทดลอง ทดสอบการใช้งาน ในช่วง Pilot Phase จัดเก็บข้อมูลจากการใช้งานจริง รวมไปถึงการประเมินปริมาณการลดก๊าซเรือนกระจกที่เกิดจากกิจกรรมทั้งหมด เป็นต้น